钦定古今图书集成/明伦汇编/氏族典/第462卷 > 《廖用贤尚友录》 > 顾大章
## 钦定古今图书集成/明伦汇编/氏族典/第462卷 > 《廖用贤尚友录》 > 顾大章

按《明外史顾大章传》：“大章字伯钦，常熟人。父云程，南
京太常卿。大章举万历三十五年进士，授泉州推官，
乞改常州教授。父丧除，补国子博士，迁刑部主事。以
奉使归。还朝，天启已改元，进员外郎。魏忠贤欲借刘
一𪩘株连刘一燝，大章力辨其非，忠贤大恨。会王纪
劾罢徐大化又疏刺客氏，其党疑纪疏出大章手，恨”
之，令所亲御史杨维垣攻大章，大章遂引归。五年起
官，历礼部郎中、陕西副使。大化已起大理丞，与维垣
为忠贤鹰犬，因假汪文言狱，连及大章，逮下镇抚拷
掠，坐赃四万。既移刑部，狱。比对簿，大章词气不挠。刑
部尚书李养正等一如镇抚原词，坐大辟。《爰书》既上，
忠贤大喜，矫诏仍移大章镇抚。大章慨然曰：“吾安可
再入此狱？”投缳卒。崇祯初，追谥《裕愍》。